KIRJALLINEN KYSYMYS E-0656/00 esittäjä(t): Monica Frassoni (Verts/ALE) komissiolle. Tietunneli Olbian satamassa Sardiniassa.



Virallinen lehti nro 374 E , 28/12/2000 s. 0127 - 0127



KIRJALLINEN KYSYMYS E-0656/00 esittäjä(t): Monica Frassoni (Verts/ALE) komissiolle (9. maaliskuuta 2000) Aihe: Tietunneli Olbian satamassa Sardiniassa Komissio käsitteli ympäristövaikutusten arviointiin liittyviä näkökohtia 21. joulukuuta 1999 antamassaan vastauksessa ensimmäiseen kysymykseeni Olbian tunnelista (E-2039/1999)(1). Kysymyksessäni mainittiin myös se, että Italian tielaitos ANAS antoi 3. lokakuuta 1991 roomalaiselle yritykselle Tor di Vallelle tehtäväksi rakentaa pengertien sijasta tunnelin ilman tarjouspyyntökilpailua ja vastoin Olbian satama-alueen kaavaa, joka on ollut voimassa 26. kesäkuuta 1981 alkaen. Katsooko komissio, että tunnelin rakentamissopimuksen myöntäminen ilman tarjouspyyntökilpailua rikkoo julkisista hankinnoista annettuja yhteisön säännöksiä(2)? Jos näin on, mihin toimiin se aikoo ryhtyä, jotta yhteisön säännöksiä noudatetaan? Mitä tulee huomautuksiini ympäristövaikutusten arviointiin liittyvistä näkökohdista, komissio myöntää, että olisi tehtävä ennakkoarviointi sen osoittamiseksi, onko tunnelia ja siihen liittyviä moottoriteitä koskevan hankkeen osalta tehtävä ympäristövaikutusten arviointi. Tällaista ennakkoarviointia ei kuitenkaan ole tehty. Komissio toteaa myös, että se ryhtyy tarvittaviin toimiin varmistaakseen, että yhteisön lainsäädäntöä noudatetaan. Mihin toimiin komissio viittaa? Miten se aikoo varmistaa, että ennakkoarviointi tehdään ennen kuin on liian myöhäistä, ottaen huomioon, että työ ovat jo pitkällä? (1) EYVL C 219 E, 1.8.2000, s. 73. (2) Ks. neuvoston direktiivit 92/50/ETY, 18.6.1992 (EYVL L 209, 24.7.1992, s. 1), 93/36/ETY, 14.6.1993 (EYVL L 199, 9.8.1993, s. 1) ja 93/37/ETY, 14.6.1993 (EYVL L 199, 9.8.1993, s. 54). Margot Wallströmin komission puolesta antama vastaus (7. huhtikuuta 2000) Parlamentin jäsenen ilmoituksen seurauksena komissio tapasi Italian viranomaiset joulukuussa 1999 ja pyysi näiltä kaikkia tarpeellisia tietoja sen arvioimiseksi, onko tunnelin rakentamista Olbian satamassa koskeva julkinen hankintaprosessi suoritettu yhteisön julkisia hankintoja koskevaa lainsäädäntöä noudattaen. Italian viranomaiset ovat luvanneet toimittaa vaaditut tiedot mahdollisimman pian korostaen kuitenkin, että näiden tietojen hankkiminen nopeasti on vaikeaa, sillä kyseessä on jo vuonna 1991 toteutettu julkinen hankinta. Komissio ei vielä ole saanut vaadittuja tietoja, ja se onkin laatinut kirjeen, jolla muistutetaan Italian viranomaisia näiden sitoumuksesta toimittaa hallussaan olevat asiakirjat. Ympäristövaikutusten arvioinnin osalta komissio ei perustamissopimuksen valvojana epäröi ryhtyä tarpeellisiin toimenpiteisiin, mukaan luettuina 226 artiklan (entisen 169 artiklan) mukaiset rikkomisesta johtuvat menettelyt, varmistaakseen, että yhteisön lainsäädäntöä noudatetaan. Parlamentin jäsenen esille tuoma tapaus on kuitenkin arvioitava niiden tietojen perusteella, jotka komissio on pyytänyt Italian viranomaisilta mutta joita ei ole vielä toimitettu. EY:n perustamissopimuksen 226 artiklan mukaisissa menettelyissä komission tehtävänä on osoittaa todeksi väite, että jäsenyysvelvoitteita ei ole noudatettu. Komission tehtävänä on myös toimittaa Euroopan yhteisöjen tuomioistuimelle tarvittava tieto, jonka perusteella tuomioistuin voi tehdä päätöksensä siitä, onko jäsenyysvelvoitteet jätetty täyttämättä. Tällöin komissio ei saa nojata olettamuksiin.